Illum, il-Kummissjoni Ewropea approvat il-ħames kuntratt mal-kumpanija farmaċewtika CureVac, li jipprevedi x-xiri inizjali ta' 225 miljun doża f'isem l-Istati Membri kollha tal-UE, flimkien ma' għażla li jintalbu sa 180 miljun doża oħra, li se jiġu fornuti ladarba jkun ġie ppruvat li l-vaċċin huwa sikur u effettiv kontra l-COVID-19. Il-kuntratt tal-lum ma' CureVac ikabbar il-portafoll wiesa' ta' vaċċini li se jiġu prodotti fl-Ewropa, inklużi dawk il-kuntratti diġà ffirmati ma' AstraZeneca, Sanofi-GSK, Janssen Pharmaceutica NV u BioNtech-Pfizer, u d-diskussjonijiet esploratorji konklużi b'suċċess ma' Moderna. Dan il-portafoll diversifikat ta' vaċċini se jiżgura li l-Ewropa tkun ippreparata tajjeb għat-tilqim, ladarba jiġi ppruvat li l-vaċċini huma sikuri u effettivi. L-Istati Membri jistgħu jiddeċiedu wkoll li jagħmlu donazzjoni ta' vaċċini lil pajjiżi bi dħul baxx u medju jew li joffruhom ukoll lil pajjiżi Ewropej oħra. Il-President tal-Kummissjoni Ewropea, Ursula von der Leyen, qalet: “Ftit jiem wara li ffirmajna l-kuntratt ma' BioNTech u Pfizer, għandi pjaċir inħabbar ftehim ġdid ma' kumpanija Ewropea promettenti. Il-Kummissjoni s'issa tista' tiggarantixxi mill-inqas 1.2 biljun doża u qed tissodisfa l-impenn tagħha li tiżgura aċċess ekwu għal vaċċini sikuri, effettivi u affordabbli mhux biss għaċ-ċittadini tal-UE iżda wkoll għall-persuni l-aktar foqra u vulnerabbli fid-dinja. Ħafna minn dawn il-vaċċini kandidati jinsabu f'fażi avvanzata tal-provi kliniċi. Nittamaw li ladarba l-awtorizzazzjoni tikkonferma dawn ir-riżultati pożittivi, se jitqassmu malajr kemm jista' jkun u se jgħinuna negħlbu l-pandemija.” Stella Kyriakides, il-Kummissarju għas-Saħħa u s-Sikurezza Alimentari, qalet: “Bl-għadd ta' pazjenti bil-COVID madwar l-UE dejjem jikber, huwa kruċjali aktar minn qatt qabel li jkollna vaċċin sikur u effettiv biex neliminaw il-pandemija. B'dan il-ħames ftehim ta' xiri bil-quddiem tal-vaċċini, qed nespandu aktar il-possibbiltajiet li ċ-ċittadini tal-UE u l-ekonomiji tagħna jirritornaw għan-normalità malajr kemm jista' jkun u b'moħħhom mistrieħ. Dan huwa pass importanti ieħor fl-Istrateġija tal-UE għall-Vaċċini, u huwa evidenza tal-benefiċċji li ġġib magħha l-ħidma flimkien f'Unjoni tas-Saħħa Ewropea ġenwina.” Fis-6 ta' Lulju, CureVac, kumpanija Ewropea bbażata fil-Ġermanja, iffirmat ftehim ta' self ta' EUR 75 miljun mal-Bank Ewropew tal-Investiment għall-iżvilupp u l-produzzjoni fuq skala kbira ta' vaċċini, fosthom il-vaċċin kandidat ta' CureVac kontra l-COVID-19. CureVac hija l-pijuniera fl-iżvilupp ta' vaċċini ta' klassi ġdida għalkollox, abbażi tal-RNA messaġġiera (mRNA) li titwassal fiċ-ċelloli permezz ta' nanopartiċelli lipidi. Il-pjattaforma tal-vaċċin ġiet żviluppata tul l-għaxar snin li għaddew. Il-prinċipju bażiku hu li din il-molekula tintuża bħala trasportatur tad-data għall-informazzjoni, li permezz tagħha l-ġisem waħdu jkun kapaċi jiġġenera s-sustanzi attivi tiegħu stess biex jiġġieled mardiet diversi. Il-Kummissjoni ddeċidiet li tappoġġa dan il-vaċċin abbażi ta' valutazzjoni xjentifika soda, tat-teknoloġija użata, tal-esperjenza tal-kumpanija fl-iżvilupp ta' vaċċini u tal-kapaċità ta' produzzjoni tagħha biex il-vaċċin jiġi pprovdut madwar l-UE kollha. Kuntest Fis-17 ta' Ġunju, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-użu ta' vaċċini effettivi u sikuri kontra l-COVID-19. Biex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja, bil-quddiem, parti mill-ispejjeż li jiffaċċaw il-produtturi tal-vaċċini fil-forma ta' Ftehimiet ta' Xiri bil-Quddiem. Il-finanzjament li tagħti jitqies bħala kapparra għall-vaċċini li mbagħad fil-fatt jinxtraw mill-Istati Membri. Peress li l-prezz għoli u r-rata għolja ta' falliment ifissru li l-iżviluppaturi tal-vaċċini jkunu qed jieħdu riskju kbir meta jiddeċiedu li jinvestu f'vaċċin kontra l-COVID-19, dawn il-ftehimiet jippermettu li jsiru investimenti li f'ċirkostanzi differenti x'aktarx ma jsirux. Ladarba l-vaċċini jkunu ġew ippruvati li huma sikuri u effettivi u jkunu ngħataw awtorizzazzjoni għat-tqegħid fis-suq mill-Aġenzija Ewropea għall-Mediċini, jeħtieġ li dawn jiġu distribwiti u mqassma malajr madwar l-Ewropa. Fil-15 ta' Ottubru, il-Kummissjoni stabbiliet il-passi ewlenin li jridu jieħdu l-Istati Membri biex ikunu ppreparati tajjeb, anki bl-iżvilupp ta' strateġiji nazzjonali tat-tilqim. Il-Kummissjoni qed tistabbilixxi qafas komuni ta' rappurtar u pjattaforma għall-monitoraġġ tal-effettività tal-istrateġiji nazzjonali tat-tilqim. Il-Kummissjoni Ewropea hija impenjata wkoll li tiżgura li kull min jeħtieġ vaċċin, ikollu aċċess għalih, ikun fejn ikun fid-dinja. Ħadd mhu sikur jekk ma jkunx sikur kulħadd. Għal din ir-raġuni mill-4 ta' Mejju 2020 'l hawn ġabret kważi €16-il biljun mir-Rispons Globali għall-Coronavirus, li hija azzjoni dinjija għall-aċċess universali għat-testijiet, għat-trattamenti u għall-vaċċini kontra l-coronavirus u għall-irkupru dinji, u kkonfermat l-interess tagħha li tipparteċipa fil-Faċilità COVAX għall-aċċess ekwu u affordabbli għall-vaċċini kontra l-COVID-19 mad-dinja kollha. Bħala parti mill-isforz tat-Tim Ewropa, il-Kummissjoni ħabbret kontribuzzjoni ta' EUR 400 miljun f'garanziji biex tappoġġa lil COVAX u l-objettivi tagħha fil-kuntest tar-Rispons Globali għall-Coronavirus. Fit-12 ta' Novembru, l-Unjoni Ewropea ħabbret il-kontribuzzjoni ta' EUR 100 miljun addizzjonali f'finanzjar b'għotjiet biex tappoġġa l-Faċilità COVAX. Għal aktar informazzjoni L-Istrateġija tal-UE għall-Vaċċini Ir-Rispons tal-UE għall-Coronavirus Ħarsa ġenerali lejn ir-Rispons tal-Kummissjoni